Efter TV2 Nords dokumentar ”Når mænd får tæv” løb over skærmen, har mandecentre i hele landet fået markant flere henvendelser. Det fortæller forstanderen for Mandecentret Aalborg i denne uges ”Indblik”.

Sammen med sine forstanderkolleger på landets mandecentre har Rikke Underbjerg haft ekstra travlt de seneste uger. Siden TV2 Nord den 14. november havde premiere på dokumentaren ”Når mænd får tæv,” er antallet af henvendelser til Mandecentret Aalborg steget mærkbart. - Vi oplever, at flere ringer og siger, at de kan identificere sig med de mænd, der deltager i dokumentaren, og tænker: "Det kunne faktisk måske være en god idé at få noget hjælp," fortæller Rikke Underbjerg, der til daglig er forstander på Mandecentret Aalborg. I dokumentaren møder vi ’Preben’ og ’David’, som begge har været udsat for psykisk og fysisk partnervold. Af hensyn til deres egen situation optræder de anonymt i programmet. Men at de to mænd har haft modet til at fortælle deres historier, er ifølge Rikke Underbjerg særdeles positivt. - Vi oplever tit, at mænd enten ikke tør at tale om det eller ikke selv har erkendt, hvad det er for en situation, de står i, fortæller hun og uddyber: - Det er i store dele af samfundet ikke anerkendt, at man kan være udsat for partnervold som mand, og det ’dribler’ vi lidt med nogle gange: "Kan det virkelig passe, at de bliver slået? De er jo mænd og fysisk overlegne. Er det så et problem?!" Og der forsøger vi at italesætte, at: "Ja! Det er det!" Gad godt være arbejdsløs Det er i sagens natur forbundet med stor usikkerhed, hvor mange danske mænd, der bliver udsat for partnervold. Men et anslået tal ligger på lige under 20.000 danskere. Derfor har Rikke Underbjerg også en forventning om, at antallet af henvendelser til mandecentrene vil stige efterhånden som kendskabet til dem bliver udbredt. - I bund og grund har jeg jo sådan et job, hvor jeg godt gad, at jeg var arbejdsløs. For jeg gad jo godt, at de her problemer ikke fandtes. Men det ville jo være utopi at tænke. Så vi har et ønske om at kunne kaste lys på emnet, så flere tør at henvende sig og flere tør at tale om det, siger hun. I denne uges udgave af Indblik fortæller Rikke Underbjerg også om, hvorfor december måned og juletiden er en særlig svær tid for de mænd, som lige for tiden bor på et af de 12 værelser, som Mandecentret Aalborg råder over. Du kan se hele interviewet med Rikke Underbjerg allerede nu i playeren – eller i aften klokken 19.50 på TV2 Nord Salto. Du kan også downloade programmet som podcast. Har du behov for at komme i kontakt med Mandecentret Aalborg? Ring på tlf. 70 25 90 19 – telefonen er åben alle hverdage klokken 9-15.